O‘zbekiston “Kamolot” yoshlar ijtimoiy harakatining IV qurultoyi

30.06.2017
Toshkentdagi Simpoziumlar saroyida 30-iyun kuni O‘zbekiston “Kamolot” yoshlar ijtimoiy harakatining IV qurultoyi boʻlib oʻtdi. 


Anjuman dasturi rang-barang tadbirlarga boy boʻldi. Qurultoy delegatlari O‘zbek Milliy akademik drama teatrida “Taqdir sinovlari” spektaklini tomosha qildi. “Shahidlar xotirasi” xiyoboni va “Qatagʻon qurbonlari xotirasi” muzeyi, Temuriylar tarixi davlat muzeyi, Hazrati Imom majmuasini borib koʻrdi. O‘zbekiston davlat jahon tillari universiteti, Toshkent axborot texnologiyalari kasb-hunar kolleji, Yakkasaroy tumanidagi 144-umumta’lim maktabida yaratilgan sharoitlar bilan tanishdi. Yoshlar ijod saroyida Oliy Majlis Qonunchilik palatasi deputatlari, O‘zbekiston Respublikasi Fanlar akademiyasida akademiklar va yosh olimlar bilan uchrashdi. 


Qurultoy delegatlari Mustaqillik maydonida hurriyatimiz, porloq istiqbolimiz va ezgu niyatlarimiz ramzi boʻlgan Mustaqillik va ezgulik monumenti poyiga gullar qoʻydi. 


Simpoziumlar saroyida “Kamolot”ning Qoraqalpogʻiston Respublikasi, viloyatlar va Toshkent shahar kengashlaridan saylangan delegatlar, Oliy Majlis Senati a’zolari va Qonunchilik palatasi deputatlari, hukumat a’zolari, vazirlik va idoralar, jamoat tashkilotlari vakillari, ommaviy axborot vositalari xodimlari jam boʻldi. 


“Kamolot” yoshlar ijtimoiy harakatining qurultoyi ochiq, deb e’lon qilindi. 


O‘zbekiston Respublikasi Davlat madhiyasi yangradi. 


Qurultoyda O‘zbekiston Respublikasi Prezidenti Shavkat Mirziyoyev nutq soʻzladi. 


Delegatlar “Kamolot” yoshlar ijtimoiy harakati negizida O‘zbekiston yoshlar ittifoqini tashkil etish taklifini ma’qulladi. 


“Kamolot” yoshlar ijtimoiy harakati Toshkent shahar kengashi raisi oʻrinbosari B.Mamadaliyev, “Kamolot” yoshlar ijtimoiy harakati Qoraqalpogʻiston Respublikasi kengashi raisi A.Daniyarov, Toshkent shahridagi Turin politexnika universiteti magistranti O.Toʻychiyev, “Result” oʻquv markazi rahbari A.Sa’dullaev, Alisher Navoiy nomidagi Toshkent davlat oʻzbek tili va adabiyoti universiteti talabasi M.Raimqulova, Sirdaryo viloyatidagi “Sarvinoz Sobirjonovna Fayzi” fermer xoʻjaligi rahbari S.Shokirova va boshqalar Prezidentimiz Shavkat Mirziyoyevga yoshlarga qaratilayotgan alohida e’tibor uchun minnatdorlik bildirdi. O‘zbekiston yoshlar ittifoqi navqiron avlod orasiga chuqur kirib boradigan muhim institutga aylanishini ta’kidladi. 


O‘zbekiston yoshlar ittifoqi markaziy kengashi raisi etib Qahramon Quronboyev saylandi.